
Kakukkfű, teafa illóolajok és kombinációik vizsgálata nozokomiális fertőzéseket okozó baktériumokkal szemben

Kulcsszavak: illóolaj; antibiotikum-rezisztencia; bakteriális biofilmek; kórházi fertőzések
Bevezetés: Világszerte közegészségügyi válsággal nézünk szembe a nozokomiális fertőzések előfordulásának drasztikus emelkedése miatt. A kórházi infekciók nem csak a betegeket veszélyeztetik, hanem az egészségügyi rendszer működését is súlyosan terhelik. Ezeket a fertőzéseket gyakran olyan baktériumok okozzák, amelyek egyre nagyobb része rezisztenciát mutat a hagyományos, antibiotikumos kezeléssel szemben. Az antibiotikum-rezisztencia globális problémájának fényében fokozott érdeklődés övezi a növényi kivonatokat/vegyületeket antibakteriális hatásaik miatt.
Előkísérleteink alapján a két leghatékonyabb, a Magyar Gyógyszerkönyvben hivatalos illóolaj, a kakukkfű és a teafa illóolajával, valamint ezek különböző arányú kombinációival foglalkoztunk. Kísérleteink középpontjában a kórházi fertőzések elsődleges kórokozói, a Pseudomonas aeruginosa (ATCC 27853), illetve a meticillin-rezisztens Staphylococcus aureus (ATCC 700698) álltak.
Módszerek: Az illóolajok összetételének elemzése GC-MS segítségével történt. A minimális gátló koncentráció meghatározásához mikrodilúciós módszert alkalmaztunk. A biofilmképződést gátló kísérletek elvégzése során kristályibolya festést használtunk, majd gátlási ráta értékeket számoltunk. Eredményeink szemléltetésére pásztázó elektronmikroszkópos felvételeket készítettünk.
Eredmények: A GC-MS analízis eredményei alapján megállapítottuk, hogy a kakukkfű illóolaj főkomponense a timol (53,9%), míg a teafa illóolajban a terpinén-4-ol dominál (38,4%). Eredményeink szerint a biofilmképződés gátlásában a P. aeruginosa esetében a leghatékonyabbnak a teafa és a kakukkfű 2:1 arányú kombinációja bizonyult (gátlási ráta 85,30%). Az MRSA biofilm képződésének visszaszorításában a legeffektívebb a teafa és a kakukkfű 1:2 arányú elegye volt, amely 89,03%-os gátlási rátát mutatott. Az illóolajok biofilm degradációs képességét tovább erősítik SEM felvételeink is.
Következtetés: Eredményeink rávilágítottak arra, hogy ezek a természetes kivonatok alkalmazhatók lehetnek antibakteriális hatásuk révén mind a prevencióban, mind pedig kiegészítő terápiaként.
„A kutatás a KRISZBACHER ILDIKÓ TEHETSÉGGONDOZÓ PROGRAM pályázat keretein belül valósult meg.”



